DA Den Europæiske Unions Tidende CE 88/209

(2004/C 88 E/0217)

SKRIFTLIG FORESPØRGSEL E-0763/04

af José García-Margallo y Marfil (PPE-DE) til Kommissionen

(11. marts 2004)

Om: De offentlige myndigheders rolle i perioden efter handlingsplanen for finansielle tjenesteydelser

I den opfølgning på sin handlingsplan for finansielle tjenesteydelser, som Kommissionen påtænker, vil de offentlige myndigheder og navnlig de nationale myndigheder komme til at spille en afgørende rolle i forbindelse med gennemførelsen af bestemmelserne i de forskellige direktiver, især direktiverne på niveau 2.

Vil de eksisterende strukturer og navnlig de nationale overvågnings- og reguleringsudvalg kunne nå Lamfalussy-procedurens mål om en fleksibel og ensartet gennemførelse af direktivernes tekniske bestemmelser?

Bør disse strukturer ikke styrkes, og i givet fald hvordan?

Svar afgivet på Kommissionens vegne af Frits Bolkestein

(28. april 2004)

Efter at EU-institutionerne for nylig nåede til enighed om at udvide strukturen for det nye udvalg for finansielle tjenesteydelser til at omfatte bankvæsen, forsikring og arbejdsmarkedspensioner samt UCITS, har man banet vej for en fleksibel og ensartet gennemførelse af de tekniske bestemmelser i direktiverne.

I Lamfalussy-rapporten definerede man, hvilken rolle Det Europæiske Værdipapirtilsynsudvalg (CESR) skille spille under niveau 3. En af CESR's hovedopgaver er at medvirke til, at de nationale myndigheder fortolker og gennemfører lovgivning på både niveau 1 og 2 på ensartet måde.

I denne forbindelse har CESR til opgave:

— at udarbejde konsekvente retningslinjer for de administrative bestemmelser, der skal vedtages på nationalt plan

— at sammenligne og revidere myndighedernes praksis for at sikre en effektiv gennemførelse i hele EU og for at finde frem til den bedste praksis

— at lade de berørte selv foretage regelmæssige gennemgange af de administrative bestemmelser og reguleringspraksis i medlemsstaterne.

I overensstemmelse hermed er CESR — sideløbende med initiativer fra Kommissionens side — i færd med at planlægge ad hoc-møder for at drøfte potentielle problemer i forbindelse med direktivet om markedsmisbrug (1).

Ved udarbejdelsen af retningslinjer eller rådgivning af Kommissionen om niveau 2 i forbindelse med udarbejdelsen af lovgivning om niveau 2, søger CESR at nå frem til løsninger, der er acceptable for alle medlemmerne. Kommissionen finder, at denne proces kan bidrage til at sikre konvergens blandt de nationale myndigheder, når de gennemfører og anvender EU-lovgivning.

Inden for bankvæsen og forsikring har Det Europæiske Banktilsynsudvalg (CEBS) og Det Europæiske Tilsynsudvalg for Forsikrings- og Arbejdsmarkedspensionsordninger (CEIOPS) for nylig påbegyndt deres arbejde. De kommer til at spille en afgørende rolle for at sikre ensartet anvendelse af ny lovgivning som de nye direktiver om kapitalgrundlag og solvens (CAD III og Solvency II).

CEBS har vedtaget et ambitiøst arbejdsprogram for at sikre, at der anvendes samme tilsynspraksis i forbindelse med vigtige aspekter af de kommende bestemmelser om kapitalgrundlag, f.eks. om validering af interne metoder til måling af kreditrisici og operationelle risici og om den tilsynsproces, der fører til finjustering af de individuelle kapitalkrav.

Kommissionen vil arbejde sammen med alle tilsynsudvalg for at sikre, at den bedste praksis gennemføres.

Under alle omstændigheder skal det erindres, at Kommissionen i kraft af sin institutionelle rolle som EF-traktatens vogter er ansvarlig for at kontrollere gennemførelsen og tilsynet med en gennemførelse af høj kvalitet i medlemsstaterne. Kommissionen kan levere fortolkningsinstrumenter og formidle kontakter, der kan lette gennemførelsen, sikre gennemførelse af god kvalitet og undgå overtrædelsesprocedurer ved EF-Domstolen — hvilket udgår en del af niveau 4 i forbindelse med Lamfalussy-processen.

Der er iværksat en række initiativer i forbindelse med Det Europæiske Værdipapirudvalg (f.eks. er der oprettet kontaktpunkter for gennemførelse af de enkelte »Lamfalussy-direktiver«) og planlagt en række møder for at skaffe fortolkningsinstrumenter, der kan lette gennemførelsen af direktiverne om markeds-misbrug og prospekter (2). CESR-initiativer kan supplere Kommissionens bestræbelser for at forbedre gennemførelsen og håndhævelsen.

(1) Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation (markedsmisbrug), EFT L 96 af 12.4.2003.

(2) Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF, EFT L 345 af 31.12.2003.